|  |  |
| --- | --- |
| Hemnes kommune | Saksb.: Hanne M. K. Hanssene-post: fmnohah@fylkesmannen.no Tlf: 75 53 15 54Vår ref: 2005/48 Deres ref: Vår dato: 16.02.2015Deres dato: 09.01.2015Arkivkode: 444 |
| postmottak@hemnes.kommune.no |
|   |
|  |

# Fastsetting av forskrift for isfiskeløype Bjerkadalen - Vestre Kjennsvatnet, Hemnes kommune

Vi viser til kommunens e-post av 9. januar 2015, samt senere korrespondanse. Det er søkt om en forlenget godkjenning av isfiskeløype på strekningen Bjerkadalen – Gresvassdammen for perioden 1. februar – 21. april 2015.

Forskrift for denne isfiskeløypa ble sist fastsatt herfra for perioden 21. mars 2013 – 21. april 2014. Traséen ble da endret noe i forhold til tidligere, ved at den ble lagt nord for Vestre og Austre Kjennsvatnet. Traséen hadde tidligere vært lagt på anleggsvei sør for disse vatnene.

Etter innspill fra Hemnes turistforening, Ildgruben reinbeitedistrikt og Statskog, har Fylkesmannen kommet til at isfiskeløypa må stoppe i nordenden av Vestre Kjennsvatnet / ved Vasshovudet. Løypene skal i henhold til Miljøverndepartementets rundskriv T-1/96 dekke transportbehov til viktige fiskevann, og de skal ikke legges bl.a. i områder som brukes i forbindelse med reindriftsnæringen og områder som det knytter seg spesielle friluftsinteresser til. Videre er det sagt at det ved utlegging av snøscooterløyper er nødvendig å innhente grunneiers samtykke.

Turistforeningen ønsker ikke at løypa skal komme nær Kjennsvasshytta, og reinbeitedistriktet ønsker ikke snøscooterkjøring nord for Kjennsvatnet. Statskog som grunneier støtter reinbeitedistriktets forslag om å kanalisere snøscootertrafikken sør for Kjennsvatnet, og har dessuten vist til at de har registrert litt isfiske på Kjennsvatnet, men nesten ingen som fisker på Gressvatnet.

Fylkesmannens reindriftsseksjon har uttalt at den aktuelle isfiskeløypa berører flere flyttleier, trekkleier, oppsamlingsområde, vinterbeiter og vårbeiter/kalvingsland. Generelt bør snøscooterløyper som går gjennom kalvingsland stenges senest 15. april. I og med at det her er snakk om bare en sesong, kan det imidlertid aksepteres at løypa holdes åpen til 21. april, men at det da tas inn følgende bestemmelse i forskriften: «*Kommunen skal stenge løypa dersom reinbeitedistriktet ber om dette av hensyn til reindrifta*».

Det følger av naturmangfoldloven (nml.) § 7 at prinsippene i §§ 8 til 12 skal legges til grunn som retningslinjer ved utøving av offentlig myndighet.

Løypa går langs grensen til Bjerkadalen naturreservat, fastsatt ved kgl.res. 25. februar 2011. Formålet med vernet er i henhold til forskriften § 2 «å bevare et naturområde med sjelden og sårbar natur, med sitt biologiske mangfold i form av naturtyper, økosystemer, arter og naturlige økologiske prosesser. Området har en særlig betydning for biologisk mangfold med en rekke sjeldne naturtyper og arter. Området har en særskilt naturvitenskapelig verdi som representant for de høyereliggende, humide granskogene i regionen».

Bruk av snøscooter langs den foreslåtte traséen vil ikke påvirke verneverdiene. Det er imidlertid en klar og viktig forutsetning at det ikke kjøres innenfor grensen til reservatet, og Fylkesmannen minner om at motorferdsel i reservatet er forbudt etter verneforskriften § 5 nr. 2. Det følger også av forskriftens § 2 bokstav c at kjøring inn i reservatet ikke under noen omstendighet tillates.

Artskart viser ikke observasjoner av truede eller sårbare arter som vil bli påvirket av bruk av løypa i forbindelse med isfiske.

Søk i DNs naturbase viser imidlertid at løypa går gjennom et spill/parringsområde for storfugl. Tiurens spillaktivitet starter gjerne i begynnelsen av april. Tiurene forflytter seg innen den tid til leikområdene, dog vil gamle tiurer ofte avvente forflytningen til selve leiken begynner. Under spilltiden forekommer tiurene innenfor sine dagområder. Disse dagområdene ligger helst innenfor en radius på en kilometer fra leikområdet. Den såkalte «høneuka», da røyene kommer på leiken for parring, skjer i begynnelsen i mai her nord.  Storfuglen er sårbar for forstyrrelser i spilltiden. Gjentatte forstyrrelser i ”høneuka” kan spolere mye av produksjonen i et stort omland til leiken. Motorferdsel i området i denne perioden bør derfor ikke skje.

Foreliggende kunnskap og føre-var-prinsippet i nml. § 9 tilsier at kjøring kan tillates i perioden frem til 21. april. Dette anses som forsvarlig ut fra den effekten kjøringen kan ha for storfuglens spill og parring. Etter denne datoen tilsier kunnskapsgrunnlaget og føre-var-prinsippet at kjøring ikke bør skje i større grad enn høyst nødvendig.

Kommunens saksbehandler opplyste i forbindelse med fastsetting av forskriften i 2013 at det langs den aktuelle gårdsveien som traséen følger gjennom spill/parringsområdet også er trafikk til fast bosted ved Litlmålvatnet. Slik motorferdsel er tillatt direkte med hjemmel i motorferdselloven § 4 første ledd bokstav c. Fylkesmannen legger ut fra dette til grunn at det i området er en del motorferdsel som ikke knytter seg til isfiske.

Påvirkningen av økosystemet skal i henhold til nml. § 10 vurderes ut fra den samlede belastningen som økosystemet er eller vil bli utsatt for. I perioden etter 21. april bør motorferdselen gjennom området ikke være større enn høyst nødvendig, og ferdsel i isfiskeløypa i tillegg til annen ferdsel kan innebære for stor belastning. I perioden før dette er det ut fra de foreliggende verdier i området, jf. ovenfor, ikke noe som tyder på at den samlede belastningen blir for stor.

Miljørettsprinsippene i nml. § 11 og 12 anses etter dette ikke som særlig relevante.

Vi har etter dette kommet til at saken slik den nå foreligger er tilstrekkelig opplyst til at forskrift kan utferdiges.

Beskrivelsen av traséen i forskriftens § 1 er endret noe, i tråd med at løypas stoppested er endret i forhold til tidligere. Videre har vi tatt inn i forskriftens § 2 bokstav e at ferdsel ikke er tillatt i tidsrommet 23.00 – 07.00, og det er gjort en endring i § 3 når det gjelder stenging av løypa av hensyn til reindrifta.

**Fastsetting av forskrift**

Med hjemmel § 8 i Nasjonal forskrift for bruk av motorkjøretøyer i utmark og på islagte

vassdrag fastsetter Fylkesmannen i Nordland forskrift om løype for bruk av

snøscooter som atkomst for isfiske fra Bjerkadalen til Vestre Kjennsvatnet i Hemnes kommune. Forskriften gjøres gjeldende for perioden fra og med 16. februar 2015 til og med 21. april 2015. Forskrift med vilkår for bruk av løypa samt kart med inntegnet trasé følger vedlagt.

**Informasjon og merking av løypa**

Kommunen sørger for tilstrekkelig lokal annonsering av den nye forskriften, og

Fylkesmannen sørger for kunngjøring i Norsk Lovtidend. Hemnes kommune har ansvaret for og skal bekoste merking og informasjon om isfiskeløypa. Løypa kan ikke tas i bruk før den er merket og nødvendige informasjonstiltak er gjennomført. Ved løypas start- og endepunkt skal det finnes informasjon om hvor løypa går og hvilke regler som gjelder.

Med hilsen

|  |  |
| --- | --- |
| Roar Høgsæt (e.f.) |  |
| fylkesmiljøvernsjef | Tore Vatne |
|  | seksjonsleder |

*Dette brevet er godkjent elektronisk og har derfor ikke underskrift.*

|  |
| --- |
| Kopi per e-post til: |
| Statskog v/Wenche Hjelmseth |  |  |  |
| Ildgruben reinbeitedistrikt v/Tom Lifjell |  |  |  |
| Statkraft v/Sturla Lenningsvik |  |  |  |
| Hemnes turistforening v/Svein Arne Brygfjeld |  |  |  |